kardosdrur/scandi-wiki huggingface dataset:
Hannah og hendes søstre

Hannah og hendes søstre (engelsk originaltitel: Hannah and Her Sisters) er et amerikansk komedie-drama fra 1986 skrevet og instrueret af Woody Allen. Filmen fortæller om en farverig families relationer over en periode på to år med start og slut på en thanksgiving-middag for hele familien. I centrum af historien er Hannah, spillet af Mia Farrow, hendes mand Elliot (Michael Caine) og hendes søstre Lee (Barbara Hershey) og Holly (Dianne Wiest).

Filmen er en af Woody Allens mest succesfulde med en indtjening på over $40 millioner alene i USA. Filmen har også modtaget en stribe priser, blandt andet tre Oscars samt i Danmark Bodilprisen for bedste amerikanske film i 1987.

Handling 

Den succesrige skuespiller Hannah og hendes mand Elliot inviterer den store familie til thankgiving-middag. Hannah er også i privatlivet den i familien med størst succes og derfor det naturlige omdrejningspunkt. Hendes søster Lee har i nogle år haft et forhold til den misantropiske maler Frederick (Max von Sydow), men han er begyndt at kede hende, og hun indleder nu et forhold til Elliot, der føler sig følelsesmæssigt underlegen i forhold til Hannah. Lee forlader i den forbindelse Frederick, der efterhånden må indse, at han har været afhængig af Lee.

Holly, Hannahs anden søster, har ikke succes som skuespiller og prøver i stedet kræfter med cateringbranchen. Her oplever hun endnu et nederlag i kappestrid med sin tidligere kollega April (Carrie Fisher) om både kunder og den samme mand, David (Sam Waterston). I stedet finder hun trøst hos den hypokondriske tv-producer Mickey (Woody Allen), der i øvrigt er Hannahs eksmand. Holly forsøger sig som forfatter og låner penge af Hannah i den forbindelse; hendes skriverier er et portræt af Hannah og Elliot, men da Hannah er nysgerrig efter at høre mere, dropper Holly den bog og skriver i stedet en historie baseret på hendes eget liv. Da hun viser den til Mickey, er han meget imponeret og hjælper hende med at få den filmatiseret.

En sidehistorie fortæller om de tre søstres forældre (Maureen O'Sullivan og Lloyd Nolan), der kæmper med moderens lejlighedsvise alkoholisme.

Ved filmens anden thankgiving-middag er Elliot og Lees affære overstået, og som en krølle på filmen ser man situationen yderligere et år senere, hvor de tre søstre, der undervejs i det første år i filmen får problemer deres indbyrdes forhold, igen er bedste venner, og Holly er gravid med Mickeys barn – skønt han egentlig var impotent.

Medvirkende 
 Mia Farrow som Hannah
 Barbara Hershey som Lee
 Dianne Wiest som Holly
 Michael Caine som Elliot
 Max von Sydow som Frederick
 Woody Allen som Mickey
 Maureen O'Sullivan som Norma, pigernes mor
 Lloyd Nolan som Evan, pigernes far
 Carrie Fisher som April
 Sam Waterston som David

Noter

Eksterne henvisninger 

 

Amerikanske film fra 1986
Komediefilm fra USA
Dramafilm fra USA
Film instrueret af Woody Allen
Bodilprisen for bedste amerikanske film
Civilbeskyttelsestjenestens Udrykningskolonne

Civilbeskyttelsestjenestens Udrykningskolonne (forkortet CBU) var en national beredskabstjeneste, der i blev oprettet i Danmark i 1941. Kolonnerne bestod af et mindre antal køretøjer, der skulle yde assistance til det lokale luftværn, hvis der enten udbrød krig eller indtraf en form for katastrofe. De enkelte kolonner blev udstationerede rundt om i landet på særlige CBU-kaserner, der blev oprettede eller inddragede til anledningen.

Baggrund 

Op gennem 1930'erne stod det efterhånden mere og mere klart, at en krig var på vej. I så fald kunne det betyde, at mange civile ville blive dræbt af luftbombardementer. I et tiltag for at beskytte befolkningen i de største af byerne mod følgerne af et eventuelt luftangreb, oprettede Rigsdagen Statens Civile Luftværn (se Beredskabsstyrelsens historie). Luftværnet oprettede en række lokale Civilbeskyttelsesenheder (kaldet CB) landet over. I starten skulle frivilligt personale bemande køretøjerne, men på et senere tidspunkt blev det også muligt at udskrive værnepligtige til tjeneste i civilbeskyttelsen.

Efter 2. verdenskrig 

Ved afslutningen på 2. verdenskrig var der ikke mange statslige organisationer som fungerede. Men da Luftværnet og dermed CBU ikke havde båret våben under krigen, var de sluppet mere nådigt ud af besættelsen. Dermed blev det muligt at lade dem løse forskellige former for akutte samfundsopgaver på dette tidspunkt. Blandt opgaverne var at hjælpe til med at få danske fanger i koncentrationslejrene hjem, samt til at sørge for de godt 200.000 flygtninge fra Tyskland, der befandt sig i Danmark.

Eftersom krigen nu var afsluttet, betød det også en række ændrede behov. Derfor blev Statens Civile Luftværn i 1949 omdannet til Civilforsvarsstyrelsen. Samtidig blev CBU-korpset omdannet til styrelsens operative del og fik navnet Civilforsvarskorpset.

Kilde 
 Fotoalbum fra tiden som CBU i 1945

Beredskabstjenester
Danmark under 2. verdenskrig
Etableret i 1941
Arnat Partiiat

Arnat Partiiat (Kvindepartiet) var et feministisk politisk parti på Grønland. 

Partiet blev stiftet 6. november 1999, og havde fra 1. november 2001 mulighed for at stille kandidater op til valg til Landstinget. Et af målene for partiet var, at få flere aktive kvinder i politik samt at få ligestilling inden for politik og i erhvervslivet. Både kvinder og mænd var medlemmer i partiet. 

Ved landstingsvalget 2002 fik partiet 2,4% af stemmerne og fik ingen af de i alt 31 mandater. Partiet blev senere opløst i foråret i 2008.

Valgresultater

Landstinget

Tidligere politiske partier i Grønland
Etableret i 1999
Ophørt i 2008
Feministiske partier
Roger Risholt

Roger Risholt (født 10. april 1979 i Arendal) er en norsk tidligere fodboldspiller, der spillede på midtbanen.

Risholt spillede blandt andet for IK Start,Fredrikstad, AGF, BK Häcken og Tromsø. Han kom til Kongsvinger i december 2008 og havde en toåråge kontrakt med klubben. Den 31. august 2010 drog han tilbage til Fredrikstad, hvor han også var i perioden 2002 til 2005. Efter sæsonen fik Risholt ikke fornyet kontrakten med FFK.

Risholt debuterede på det norske landshold i 2005 og nåede tre landskampe. Han er tvillingbror til Kai Risholt.

Eksterne henvisninger 

Tvillinger fra Norge
Fodboldspillere fra Norge
Fodboldspillere fra FK Jerv
White Christmas

"White Christmas" er titlen på en julemelodi skrevet af Irving Berlin i 1941 til filmen Holiday Inn (dansk: Den glade kro). Sangen blev sunget i filmen og indspillet på plade af Bing Crosby.

Første gang "White Christmas" blev sunget offentligt var juledag 1941, hvor Bing Crosby sang sangen i sit NBC radio-show The Kraft Music Hall. "White Christams" med Bing Crosby er den bedst sælgende singleplade nogensinde med et anslået salgstal på ikke under 50 millioner eksemplarer verden over.

Sangen fik en Oscar i 1942 for bedste sang.

Elvis Presleys versioner 
"White Christmas" kom i Elvis Presleys version i november 1957, hvor den var et af numrene på Presleys første julealbum, Elvis' Christmas Album. Elvis indspillede sangen hos Radio Recorders i Hollywood den 6. september 1957.

I 2008 udgav RCA en CD med titlen Christmas Duets. Denne rummer en række af kendte julesange i Elvis Presleys fortolkning, men re-mixet, således at hvert nummer er ændret til en duet. På denne CD er "White Christmas" i en version, hvor Elvis synger duet med Amy Grant.

Andre versioner 
Blandt de mange som herudover har indspillet "White Christmas" er bl.a.:

 Frank Sinatra
 Ernest Tubb
 Jim Reeves
 Doris Day
 Dean Martin
 The Supremes
 Shu-bi-dua havde lavede en dansk version af sangen kaldet "Rap jul" på deres selvbetitlede debutalbum fra 1974.

Hitlister og certifikationer

Hitlister

Certifikationer

Referencer 

Elvis Presley-sange
Julesange
Sange fra 1941
Kattusseqatigiit

Kattusseqatigiit (Kandidatforbundet K), eller Kattusseqatigiit partiiat, var et konservativt politisk parti i Grønland. Partiet har eksisteret siden 1993, men blev ikke officielt stiftet før sent i foråret 2005 da formanden Anthon Frederiksen leverede 1.003 underskrifter til Grønlands Hjemmestyres indenrigskontor. Ved tidligere valg har Kattusseqatigiit været mere en valgliste og protestbevægelse end et politisk parti. Landstingsvalget i 1995 var det første valg i Grønland, hvor der var en kandidat uden for de politiske partier, som blev valgt ind. Ved 1999 fik Kattusseqatigiit 4 repræsentanter i Landstinget. 

Partiet blev særligt i sin tidlige fase kritiseret for ikke at have nogen selvstændig politik, men tog standpunkter fra sag til sag. De beskrives som en centrum-højreliste hovedsageligt af konservative og liberalkonservative, og er fortsat en valgliste med uafhængige repræsentaner.

Ved landstingsvalget 2009 kom Kattusseqatigiit kun ind med Anthon Frederiksen, der blev indenrigsminister i Kuupik Kleists regering. Partiet kom ikke ind ved landstingsvalget i 2013, og blev siden opløst.

Eksterne henvisninger
Official website

Tidligere politiske partier i Grønland
Etableret i 2005
Konservative partier
Sorlaat Partiiat

Sorlaat Partiiat (Rødder) var et politisk parti på Grønland. Det blev stiftet i marts 2008, og beskrev sig selv som et internationalt orienteret liberal-socialistisk parti placeret i det politiske centrum. Sorlaat Partiiat ønskede blandt andet stærkere tiltag for at styrke den sociale tryghed, øge gennemskueligheden i forvaltningen og nedskæring i den offentlige sektor, Green Card-ordning for arbejderindvandring til Grønland, progressiv beskatning samt betydelig mindre statsligt ejerskab.

Partiets stifter og formand Nikoline Ziemer, var partiets kandidat til Landstinget ved landstingsvalget 2009, hvor Sorlaat Partiiat fik 383 stemmer (1,3%) og dermed ingen Repræsentation.

Nikoline Ziemer nedlagde partiet på en generalforsamling 6. august 2010 og skiftede til Inuit Ataqatigiit.

Kilder 

Tidligere politiske partier i Grønland
Etableret i 2008
Jacob Jensen (designer)

Jacob Jensen (født 29. april 1926 i København, død 15. maj 2015 i Virksund) var en dansk industriel designer. Han var bedst kendt for sit arbejde for Bang & Olufsen (B&O).

Jacob opvoksede som søn af en møbelpolstrer på Vesterbro i København. Han gik ud af skolen efter 7. skoleår, men blev få år senere optaget på Kunstakademiet under uddannelse som møbeldesigner.

Han forlod Kunstakademiet i 1952 med speciale i industridesign. Fra 1952 til 1958 var han ansat i det første danske industridesignstudie, som han i 1954 blev dets leder. I 1958 grundlagde Jensen sit eget designstudie i Frederiksberg, kaldet Jacob Jensen Design. Senere flyttede hans virksomhed til Jyllinge, hvor han udviklede et designkoncept for General Electric, der dog ikke anvendte konceptet. Dette designkoncept faldt derimod i tråd med ønskerne hos Bang & Olufsen i Struer, som herefter anvendte dette.

Jacob Jensen designede mere end 500 forskellige produkter som fx radioer, ure, telefoner, køkkenudstyr, briller og røgalarmer. Hans søn Timothy Jacob Jensen var designer af bilen Jensen One, der som basis havde Citroëns model XM.

Jacob Jensens design er en del af den permanente udstilling på Museum of Modern Art i New York.

Noter

Eksterne henvisninger 
 

Personer fra København
Bang & Olufsen
Danskere i 1900-tallet
Danskere i 2000-tallet
Personer i Kraks Blå Bog (afdøde)
Riddere af Dannebrog
Industrielle designere fra Danmark
Norrköping Lufthavn

Norrköping Lufthavn  (svensk: Norrköping flygplats), er en international lufthavn placeret 3 km øst for Norrköping, Östergötlands län i Sverige. I 2010 ekspederede den 115.660  passagerer.

Historie 
Lufthavnen åbnede 9. september 1934, og er den ældste kommercielle lufthavn i Sverige der stadigvæk er i drift. Det var først i 1936 der startede regulær passagertrafik, da hollandske KLM startede flyvninger til København, Malmø og Stockholm. I starten af 1940'erne overtog det statslige Luftfartsverket ejerskabet af lufthavnen, og begyndte efterfølgende på en udvidelse af området.

Norrköpings kommun overtog 15. marts 2006 ejerskabet og driften af Norrköping flygplats.

Referencer

Eksterne henvisninger 

 Norrköping Lufthavns officielle hjemmeside 

Lufthavne i Sverige
Lufthavn
Etableret i 1934
Bygninger, konstruktioner og anlæg i Östergötlands län
Sukaq

Sukaq var det første politiske parti på Grønland som blev stiftet i 1969 af Knud Hertling. Partiet er i dag opløst. 

Partiet havde som mål at kæmpe for at øge den grønlandsk selvstændighed og eget hjemmestyre. Rigtigt nok kæmpede Hertling og partiet primært for selvstændighed indenfor Rigsfællesskabet, som Færøerne havde, men da Hertling blev grønlandsminister, var partiet fortsat det eneste parti i Grønland og da han siden fandt det vanskeligt at samarbejde med kun et parti, valgte han at opløse partiet. Da det socialdemokratiske parti Siumut blev etableret, meldte mange fra Sukaq sig ind i dette parti. 

Ordet Sukaq er oprindeligt navnet på bærestolpen i de traditionelle grønlandske torvehuse.

Kilder 
Interview med Knud Hertling 

Tidligere politiske partier i Grønland
Etableret i 1969
Oppe i træet

"Oppe i træet", er en sang af den danske rockgruppe Young Flowers. Den udkom på Lp'en Blomsterpistolen Young Flowers i 1968. Teksten er skrevet af Thomas Winding og musikken er komponeret af Peer Frost. Nummeret betegnes som tidlig dansk syrerock, og det blev et af meget få undergrundshit på den danske hitliste.

Blomsterpistolen er genudgivet som CD på Dansk Rock Historie 1965-1978, vol. 1 (Gult cover).

Referencer

Sange fra Danmark
Sange fra 1968
FC Cartagena

Fútbol Club Cartagena er en spansk fodboldklub i  Cartagena i den autonome region Murcia. Klubben er etableret i 1995, og spiller for øjeblikket i den spanske anden division. Holdet har hjemmebane på Estadio Cartagonova, der har plads til 15.105 tilskuere.  

Fodboldklubber i Spanien
Etableret i 1995
Murcia (region)
Nagqu

Nagqu (kinesisk: 那曲; pinyin: Nàqū; Wade-Giles: Nà-ch'ū; tibetansk: ནག་ཆུ་; Wylie: Nag-chu) er et præfektur i Den autonome region Tibet i Folkerepublikken Kina. Det har et areal på 450.537 km²,, og en befolkning på 430.000 mennesker (2007).

Administrative enheder 
Præfekturet Nagqu har jurisdiktion over 10 amter (县 xiàn) og et særdistrikt.

Jernbane 
Qingzangbanen passerer gennem Nagqi.

Præfekturer i Tibet
Verona Lufthavn

Verona Lufthavn (italiensk: Aeroporto di Verona-Villafranca) , er en international lufthavn ved byen Villafranca di Verona, 12 km sydvest for Verona i Italien. I 2012 ekspederede den 3.198.788 passagerer og 36.015 flybevægelser.

Historie 
Verona-Villafranca var under 2. verdenskrig udelukkende en militær lufthavn. I starten af 1960'erne begyndte man med civil passagertrafik, da en daglig forbindelse til Rom blev etableret, ligesom nogle få charterfly afgik mod nordeuropæiske destinationer.

På grund af voksende passagertal og VM i fodbold, udvidede man i 1990 terminalbygningen, parkeringsarealerne, ligesom lufthavnen blev forbundet til den nye ringvej ind til centrum af Verona.

Referencer

Eksterne henvisninger 

 Verona Airports officielle hjemmeside   

Lufthavne i Italien
Lufthavn
Etableret i 1916
Carl Aarsleff

Carl Vilhelm Olaf Peter Aarsleff (født 14. august 1852 i Nyborg, død 4. januar 1918 i København) var en dansk billedhugger.

Carl Aarsleff var søn af drejermester Th. Aarsleff. Indtil sit 18. år arbejdede han i faderens værksted og fik samtidig på en aftenskole en meget tarvelig tegneundervisning; 1870 kom han til Nakskov som leder af en snitteskole, blev der et aars tid og rejste så til København, hvor han fik arbejde hos billedskærer Fjeldskov. Om aftenen gik han på teknisk Institut og dimitteredes efter kort tids forløb derfra til Kunstakademiet. Medens han var elev af dette, tjente han til udkommet først ved at modellere for terrakottafabrikant Wendrich, senere som marmorhugger i professor Th. Steins atelier; en tid var han også sysselsat med dekorativt arbejde på Frederiksborg. Afgangsbevis fra Akademiet fik han 1876, og samme år udstillede han en kamé, Foraaret. Næste år fulgte et gravrelief og 1880 relieffet Telemachos bereder sig til Afrejsen, for hvilket han året i forvejen havde fået den lille guldmedalje; i mellemtiden arbejdede han hos Jerichau, der satte megen pris på ham, og af hvis påvirkning han nød stor fordel. Den store guldmedalje tilkendtes ham 1880 for det fine og åndfulde relief Dolon indhentes af Diomedes og Odysseus, hvorpå han med Akademiets stipendium rejste over Paris til Italien og Grækenland. Fra Rom hjemsendte han bl.a. en bronzestatuette af en faun, som leger med et barn, og statuen Den fortabte Søn, der blev udført i marmor for Statens Skulptursamling; til denne erhvervedes senere hans bronzestatue Abel ofrer til Herren og bronzestatuetten En Yngling samt en David og en i marmor udført Ung Florentiner. 1884-86 var han hjemme, men rejste sidstnævnte år efter at have modtaget Det anckerske Legat over München til Rom, 1889 med statsunderstøttelse til Verdensudstillingen i Paris og 1891 på egen bekostning til Rom; 1890 blev han medlem af Akademirådet, 1902 professor ved Akademiet, 1914 dettes direktør. blandt hans senere værker kan nævnes nogle relieffer af jomsvikingernes historie til Frederiksborgmuseet, et i egetræ udskåret relief til kirken i Korsgade, to kolossale relieffer Eros bringer Lyset til Jorden og Dædalos danner Vinger til Flugten fra Labyrinten til det ny kunstmuseums facade, endelig restaureringen af dronning Margrethes gravmæle i Roskilde Domkirke, hvortil Aarsleff på grundlag af nogle få bevarede fragmenter af den oprindelige udsmykning udførte en række smukke og stiltro relieffer.

Han blev Ridder af Dannebrog 1912 og er begravet på Søllerød Kirkegård. Han er portrætteret af Carl Thomsen hos Charlottenborgudstillingens komité. Portrætteret på gruppebillede af Viggo Johansen, Et Akademiraadsmøde (1904, Statens Museum for Kunst).

Kilder

Eksterne henvisninger 
 

 

Billedhuggere fra Danmark
Personer i Kraks Blå Bog (afdøde)
Personer fra Nyborg
Danskere i 1800-tallet
Danskere i 1900-tallet
Ansatte ved Det Kongelige Danske Kunstakademi
Riddere af Dannebrog
Medlemmer af Akademiraadet
Alumni fra Det Kongelige Danske Kunstakademi
Sofie Petersen

Sofie Petersen (født 23. november 1955 i Maniitsoq) er en grønlandsk præst og senere biskop i Nuuk. Hun var den første kvindelige biskop på Grønland. 

Hun er uddannet teolog (1986) og var præst, til hun blev udnævnt til biskop i 1995. Hun er samtidig Rigsfællesskabets anden kvindelige biskop; Lise-Lotte Rebel var udnævnt en måned før hende. Hun er  Grønlands anden biskop, efter Grønland blev selvstændigt bispedømme i 1993. Kristian Mørch var den første. Hun ophørte som biskop 1. december 2020. 

Hun var tidligere gift med præsten Christian Tidemand og har to børn. 

I 1996 blev hun udnævnt til ridder af Dannebrog.

Kilder 
 Dansk Kvindebiografisk Leksikon – Sofie Petersen

Riddere af Dannebrog
Præster fra Grønland
Biskopper over Grønlands Stift
Personer fra Nuuk
Personer i Dansk Kvindebiografisk Leksikon
Personer i Kraks Blå Bog
Alumni fra Københavns Universitet
René Preuthun

René Préuthun (født 21. april 1954) er en dansk forfatter og cykelhistoriker, som har udgivet syv bøger om emnet.

Endvidere har Préuthun skrevet flere artikler på cykel-sitet feltet.dk og er også krediteret for flere artikler i det officielle program til landevejs-VM i Danmark i 2011.

Endvidere er René Préuthun bassist og sanger i rockbandet WayBack - The hippieyears revisited.

Se: wayback.dk og facebook

Bibliografi 
 For enden er regnbuen – den sandfærdige historie om verdensmesterskabet i professionel landevejscykling 1927-2003 – fra Nürburgring til Hamilton, 2004. 
 De store klassikere – 16 år med World-Cup'en og dansk cyklings guldalder 1989-2004, 2008. 
 Der er et yndigt løb – historien om Post Danmark Rundt, 2011. 
 La Corsa Rosa - historier fra et cykelløb - Giro d'italia 1909-2016, 2017 
 Regnbuens Forbandelse - den sandfærdige historie om en forhekset cykeltrøje. 2020
 Dronningen fra Helvede. Historier fra Paris-Roubaix 1896-2020. 2021
 Regnbuer over Danmark. VM i professionel landevejscykling i Danmark 1931, 1937, 1949, 1956 og 2011

Faglitterære forfattere fra Danmark
Dansksprogede forfattere fra Danmark
Stenrosen

Stenrosen var en dansk musikgruppe som spillede i slutningen af 1970'erne og starten af 1980'erne.

Den oprindelige besætning var som følger:
 Bas, Flemming Kempf 
 Trommer, Peter Aalbæk Jensen 
 Keyboards, Bjarne Brems 
 Vokal og guitar, Peter Aaen
 Vokal, Lisbeth Madsen, Mette Boel Seibæk

Gruppen udgav 2 LP'er:
 Stenrosen – 1978
 Fremmed – 1980.

Stenrosen ændrede markant stil da de indspillede "Fremmed". Lyden blev mere rocket. Dette skyldtes i høj grad Peter Aaens udtrædelse af musikgruppen samt Henrik Tvedes tiltrædelse som guitarist.

Musikgrupper fra Danmark
Musikgrupper fra 1978
Episodes

Episodes er en engelsk/amerikansk meta-sitcom udviklet af Friends-skaberen David Crane og Jeffrey Klarik. Den havde premiere på Showtime den 9. januar, 2011 og på BBC Two den 10. januar, 2011.

Handling 
Serien handler om et britisk ægtepar, Sean og Beverly, som er professionelle komedieforfattere, der rejser til Hollywood for at reproducere deres succesfulde engelske komedieserie i amerikansk format. Efter at have mødt de amerikanske TV-folk går det dog op for ægteparret, at amerikanernes vision varierer drastisk fra deres egen.

Matt LeBlanc spiller i serien en fiktiv version af sig selv, som bliver venner med Sean, men som foragtes af Beverly.

Rolleliste 
 Matt LeBlanc som Matt LeBlanc
 Stephen Mangan som Sean Lincoln
 Tamsin Greig som Beverly Lincoln
 John Pankow som Merc Lapidus
 Kathleen Rose Perkins som Carol Rance
 Mircea Monroe som Morning Randolph
 Richard Griffiths som Julian Bullard
 Daisy Haggard som Myra
 Lou Hirsch som Wallace

Eksterne henvisninger 
 

Komedieserier fra USA
Amerikanske tv-serier fra 2000'erne
Britiske tv-serier fra 2000'erne
Amerikanske tv-serier fra 2010'erne
Britiske tv-serier fra 2010'erne
Tv-programmer fra Showtime
Tv-programmer fra BBC
Mihaly Csikszentmihalyi

Mihaly Csikszentmihalyi (født 29. september 1934 i Rijeka, Kroatien, død 20. oktober 2021) var en ungarsk psykologiprofessor, som emigrerede til USA i en alder af 22, hvor han bl.a. har bestridt embedet som leder af psykologi-afdelingen på University of Chicago. Han arbejdede som forsker og professor på Claremont Graduate University, Californien. 

Under internering i en italiensk fangelejr efter anden verdenskrig fordrev han tiden med skakspil og oplevede her for første gang den tilstand af opslugthed og intens nydelse, som han siden hen har undersøgt i sin psykologiske forskning.

Han har udgivet flere bøger, heriblandt Flow- optimaloplevelses psykologi (1990, genudgivet på dansk 2005), Flow og engagement i hverdagen (1997, udgivet på dansk 2005,  samt Selvets udvikling, evolution, flow og det gode samfund (udgivet på dansk 2008)

Csikszentmihalyi er kendt for sine studier i glæde og kreativitet, men nyder størst anerkendelse for sin teori og research omkring flow.

Psykologer fra USA
Videnskabsfolk fra Ungarn
Personer fra Rijeka
Kislar-Aga

Kislar-Aga (tyrkisk: : Kızlar Ağası, "Pigernes Herre") var titlen på den sorte eunuk, der havde overopsynet med alle i Det osmanniske harem. 

Navnlig i ældre tid, hvor haremsintrigerne ofte var de afgørende faktorer i det osmanniske riges politik, var Kislar-Aga i besiddelse af stor indflydelse. Kislar-Aga tituleredes "Hans Højhed" og havde som serailets øverste embedsmand rang med en storvesir.

Referencer 
 

Osmanniske Rige
Alicante Lufthavn

Alicante Lufthavn (spansk: Aeropuerto de Alicante) , er en international lufthavn placeret 9 km sydvest for Alicante, 10 km øst for Elche i Spanien. I 2010 ekspederede den 9.382.935 passagerer og 74.474 flybevægelser.

Historie 
Lufthavnen åbnede 4. maj 1967 under navnet "El Altet", og erstattede "La Rabassa flyveplads" der havde været aktiv siden 1936. Det første kommercielle fly der landede på El Altet var et Convair Metropolitan fly fra det spanske selskab Aviaco. Iberia åbnede i november 1969 ruter til Madrid og Barcelona fra Alicante.

Trafiktal 
Antallet af passagerer steg med knap 3% i 2010 til 9.382.935, og tallet er steget hvert år siden 2000, med en undtagelse i 2009.

Referencer

Eksterne henvisninger 

 Alicante Airports officielle hjemmeside  

Lufthavne i Spanien
Lufthavn
Etableret i 1967